**Forum »Future 500« bo zagnal naslednjo generacijo evropskih globalnih prvakov**

Bled, Slovenija, 21. avgust 2025 – **1. septembra 2025 bo na IEDC – Poslovni šoli Bled premierno potekal forum Future 500, ki bo zbral vodilne evropske politične odločevalce, vlagatelje, ustanovitelje hitro-rastočih podjetij in inovatorje, ki bodo skupaj zagnali dolgoročno poslanstvo nove platforme - zagotoviti vso potrebno podporo za preskok najbolj obetavnih evropskih podjetij v globalne liderje.**

Forum Future 500, ki ga vodita Atlantic Council in IEDC – Poslovna šola Bled, v sodelovanju s Bled strateškim forumom (BSF), konferenco Podim kot partnerjem start-up ekosistema ter ISR – Inštitutom za strateške rešitve, bo skrbel za identifikacijo in pospešek rasti petstotim najbolj perspektivnim hitrorastočim podjetjem iz Srednje, Vzhodne in Jugovzhodne Evrope ter širše EU. Kot tak bo forum premoščal vrzel med drzno podjetniško energijo ter kapitalom, strateškimi partnerji in politikami, ki jih ambiciozna podjetja potrebujejo za rast.

***Pravočasen odgovor na evropski izziv globalne rasti***

Ob hitrih tehnoloških in poslovnih spremembah po svetu se Evropa sooča z naraščajočim pritiskom, da ostane konkurenčna. Future 500 želi izpostaviti in podpreti nove prvake iz regije, jih vključiti v razprave o ključnih politikah, povečati njihovo globalno prepoznavnost in jim omogočiti dostop do strateškega kapitala za rast.

Otvoritveni dogodek bo predstavil poglobljene razprave med vizionarskimi podjetniki, evropskimi političnimi odločevalci in Evropsko komisijo, predsedniki vlad, finančnimi ministri in vodilnimi vlagatelji. Dogodek bo prav tako predstavil prvo skupino evropskih hitro-rastočih podjetij in njihovih liderjev ter začrtal pot dolgoročne iniciative, ki strateško povezuje podjetja, kapital in politične odločitve.

***Gradnja mostov med inovacijami, investicijami in politikami***

Med potrjenimi govorci so **Jozef Síkela**, evropski komisar za mednarodna partnerstva, **Edi Rama,** predsednik vlade Albanije, **Mariya Gabriel**, predsednica Robert Schuman Fundacije in nekdanja evropska komisarka za inovacije, **Rafał Brzoska**, ustanovitelj InPost, **Mark Pleško**, ustanovitelj Cosylaba, **Branko Milutinović**, ustanovitelj Nordeusa ter mnogi drugi vodilni podjetniki, odločevalci in vlagatelji.

 »*Iniciativa Future 500 je dolgo pričakovan klic k prebujenju. Gre za sproščanje potenciala briljantnih ustanoviteljev iz Krakova, Sofije, Vodnjana, Beograda, Ljubljane ali Cluja – pomagati jim, da prenehajo biti skriti prvaki in začnejo postajati globalni igralci. Podpiramo jih s kapitalom, prepoznavnostjo in transatlantsko močjo ter opominjamo Evropo, da prihodnost pripada tistim, ki jo gradijo*,« je izpostavil **Stjepan Orešković**, predsednik nadzornega sveta IEDC – Poslovne šole Bled, ustanovitelj BOSQAR d.d. (BOSQAR INVEST) in ustanovitelj Future 500.

 »*Kot del naše nove »SEEUS iniciative – Southeast Europe United for Success«, ki jo vodimo v partnerstvu z IEDC - Poslovno šolo Bled, je Future 500 zgrajen na preprosti, a pereči ideji: Evropa že ima talente za globalno preboj, manjka ji obseg. V Srednji in Jugovzhodni Evropi vidimo regijo, polno neizkoriščenega potenciala, kjer podjetniki in hitro rastoča podjetja gradijo prelomne rešitve s potencialom preoblikovati področja, kot so tehnologija, umetna inteligenca, trajnost in proizvodnja. A preveč jih je prisiljenih iskati kapital ali priznanje v tujini. S forumom Future 500 povezujemo te ustvarjalce sprememb iz podjetniškega ekosistema JVE neposredno z evropskimi oblikovalci politik, vlagatelji in transatlantskimi partnerji, da njihovo delo prepoznamo kot strateško priložnost za Evropo ter tlakujemo pot za resničen, trajen vpliv po vsej regiji*,« je poudaril **Jörn Fleck**, višji direktor pri Europe Center, Atlantic Council.

 Za več informacij o dogodku in platformi Future 500 obiščite [www.**future500forum.com**](http://www.future500forum.com).